Úradný vestník L 277 , 14/10/1998 S. 0031 - 0035



Rozhodnutie Komisie zo 6. októbra 1998, stanovujúce osobitné podmienky upravujúce dovoz živých lastúrnikov, ostnokožcov, plášťovcov a morských ulitníkov pôvodom z Tuniska (oznámené pod dokumentom číslo C(1998) 2952) (Text s významom pre EHP) (98/569/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 91/492/EHS z 15. júla 1991 o hygienických predpisoch pre produkciu a uvádzanie na trh živých lastúrnikov [1], naposledy zmenenú a doplnenú smernicou 97/79/ES [2] a najmä na jej článok 9, keďže odborník z Komisie vykonal inšpekčnú návštevu v Tunisku, aby overil podmienky, za ktorých sa produkujú, skladujú a expedujú do spoločenstva živé lastúrniky, ostnokožce, plášťovce a morské ulitníky; keďže podľa právnych predpisov Tuniska za hygienickú kontrolu živých lastúrnikov, ostnokožcov, plášťovcov a morských ulitníkov a sledovanie hygienických podmienok a zdravotnej nezávadnosti produkcie je zodpovedný úrad "Direction Générale de la Santé Animale (DGSA) du Ministère de l'Agriculture"; keďže tie isté právne predpisy splnomocňujú DGSA povoliť alebo zakázať v určitých oblastiach zberu živých lastúrnikov, ostnokožcov, plášťovcov a morských ulitníkov; keďže DGSA a jeho laboratóriá sú schopné účinne overovať dodržiavanie platných právnych predpisov v Tunisku; keďže príslušné tuniské úrady sa zaviazali, že budú pravidelne a rýchlo oznamovať Komisii údaje o prítomnosti planktónu obsahujúceho toxíny v oblastiach zberu; keďže príslušné tuniské úrady vydali oficiálne záruky, že budú dodržiavané pravidlá uvedené v kapitole V prílohy k smernici 91/492/EHS a splnené požiadavky na klasifikáciu produkčných a sádkovacích oblastí, na schválenie stredísk pre expedíciu a kontrolu zdravia verejnosti a sledovanie produkcie, ktoré sú rovnocenné s požiadavkami stanovenými uvedenou smernicou; keďže Komisii sa oznámi najmä akákoľvek možná zmena oblastí zberu; keďže Tunisko je oprávnené byť zaradené do zoznamu uvedeného v článku 9 ods. 3 písm. a) smernice 91/492/EHS, ktorý uvádza tretie krajiny spĺňajúce podmienky rovnocennosti; keďže postup získania osvedčenia o zdravotnej neškodnosti uvedený v článku 9 ods. 3 písm. b) bod i) uvedenej smernice musí obsahovať definíciu vzoru osvedčenia, minimálne požiadavky na jazyk alebo jazyky, v ktorých musí byť vypracované, funkciu osoby, ktorá je oprávnená ho podpísať a značku zdravotnej neškodnosti, ktorá má byť pripevnená na balenie; keďže podľa článku 9 ods. 3 písm. b) bod ii) uvedenej smernice sa musia označiť produkčné oblasti, z ktorých môžu byť zbierané a vyvážané do spoločenstva živé lastúrniky, ostnokožce, plášťovce a morské ulitníky; keďže podľa článku 9 ods. 3 písm. c) smernice 91/492/EHS by sa mal zostaviť zoznam prevádzok, z ktorých je povolený dovoz živých lastúrnikov, ostnokožcov, plášťovcov a morských ulitníkov; keďže tento zoznam sa musí zostaviť na základe oznámenia od DGSA Komisii; keďže DGSA má preto zaistiť zhodu s ustanoveniami stanovenými na tento účel v článku 9 ods. 3 písm. c) smernice 91/492/EHS; keďže sa uplatňujú osobitné dovozné podmienky bez toho, aby boli dotknuté rozhodnutia prijaté podľa smernice Rady 91/67/EHS z 28. januára 1991 o veterinárnych predpisoch upravujúcich uvádzanie živočíchov a produktov akvakultúry na trh [3], naposledy zmenenej a doplnenej smernicou 97/79/ES; keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 "Direction Générale de la Santé Animale (DGSA) du Ministère de l'Agriculture" je príslušný úrad v Tunisku, ktorý overuje a potvrdzuje, že živé lastúrniky, ostnokožce, plášťovce a morské ulitníky spĺňajú požiadavky smernice 91/492/EHS. Článok 2 Živé lastúrniky, ostnokožce, plášťovce a morské ulitníky s pôvodom v Tunisku a určené na ľudskú spotrebu, musia spĺňať nasledovné podmienky: 1. ku každej zásielke musí byť priložený očíslovaný originál osvedčenia o zdravotnej neškodnosti, ktorý je riadne vyplnený, podpísaný, s uvedením dátumu a vyhotovený na jednom liste v súlade so vzorom uvedeným v prílohe A k tomuto dokumentu; 2. zásielky musia pochádzať zo schválených produkčných oblastí uvedených v zozname v prílohe B tohto dokumentu; 3. musia byť balené do zapečatených obalov schválených strediskom pre expedíciu alebo strediskom pre čistenie uvedeným v zozname v prílohe C tohto dokumentu; 4. každé balenie musí byť vybavené nezmazateľnou značkou zdravotnej neškodnosti obsahujúcou aspoň tieto informácie: - krajina odoslania: TUNISKO; - druhy (všeobecné a vedecké názvy), - identifikácia produkčnej oblasti a schvaľovacie číslo strediska pre expedíciu, - dátum balenia uvádzajúci aspoň deň a mesiac. Článok 3 1. Osvedčenia uvedené v článku 2 ods. 1 sa musia vypracovať aspoň v jednom úradnom jazyku členského štátu, kde sa kontroly vykonávajú. 2. Osvedčenia musia uvádzať meno, funkciu a podpis zástupcu DGSA a jeho úradnú pečiatku, ktorej farba je odlišná od farby ostatných údajov v osvedčení. Článok 4 Toto rozhodnutie je adresované členským štátom. V Bruseli 6. októbra 1998 Za Komisiu Franz Fischler člen Komisie [1] Ú. v. ES L 268, 24.9.1991, s. 1. [2] Ú. v. ES L 24, 30.1.1998, s. 31. [3] Ú. v. ES L 46, 19.2.1991, s. 1. -------------------------------------------------- PRÍLOHA A +++++ TIFF +++++ +++++ TIFF +++++ -------------------------------------------------- PRÍLOHA B PRODUKČNÉ OBLASTI SPĹŇAJÚCE POŽIADAVKY STANOVENÉ V KAPITOLE I BODU 1 PÍSM. a) PRÍLOHY K SMERNICI 91/492/EHS | Názov | T1 | Lac de Tunis (Nord) | T2 | Canal de Tunis | B1 | Menzel Jemil | B2 | Faroua | S1 | Sfax Nord | S2 | Gargour | S3 | Guetifa | S4 | O. Maltine Nord | S5 | O. Maltine Sud | S6 | Skhira | G1 | Gabès Nord | G2 | Gabès Sud 1 | G3 | Gabès Sud 2 | M1 | Médenine Nord | M2 | Lagune Boughrara | M3 | Djerba Nord | -------------------------------------------------- PRÍLOHA C ZOZNAM PREVÁDZOK SCHVÁLENÝCH PRE VÝVOZ DO EURÓPSKEHO SPOLOČENSTVA Číslo | Názov | Adresa | P.U 200 | M. A. Trad | Port de Zarzouna-Bizerte | P.U 300 | Prince Export | Port Prince-Nabeul | P.U 306 | Médipêche el ghoul | Sidi Daoud-Nabeul | --------------------------------------------------